



**PRÍPRAVA NA ŠTÁTNU JAZYKOVÚ SKÚŠKU Z RÓMSKEHO JAZYKA (C1)**

Štátny pedagogický ústav (ŠPÚ) bude vzdelávať pedagógov so zámerom odborne a jazykovo ich pripraviť na štátnu jazykovú skúšku z rómskeho jazyka. Cieľom vzdelávania je zvýšiť profesijné kompetencie pedagógov, ktoré im umožnia kvalifikovane používať rómsky jazyk v rôznych oblastiach práce s rómskymi komunitami, samostatne tvoriť učebné zdroje v rómskom jazyku, realizovať aplikovaný pedagogický výskum so zameraním na rómsky jazyk, a ktoré im pomôžu kvalitne vyučovať rómsky jazyk v základných a stredných školách. Vzdelávanie sa uskutoční **kombinovanou formou** – prezenčnou a dištančnou formou, podľa potreby v on-line prostredí. Vzdelávanie bude trvať jeden školský rok: **september 2021 – máj 2022.** Prvé online vzdelávanie je plánované na **september 2021.**

**CIEĽOVÁ SKUPINA**

**Vzdelávanie je určené** pre: a) budúcich učiteľov rómskeho jazyka, b) učiteľov, ktorí učia rómsky jazyk, c) pedagógov, ktorí učia v školách so žiakmi z rómskych komunít. Na vzdelávanie sa môžu prihlásiť pedagógovia, ktorí ovládajú rómsky jazyk na úrovni B1 referenčného rámca pre jazyky – **mierne pokročilej úrovni.** Po absolvovaní vzdelávania dostanú účastníci **certifikát** vydaný Štátnym pedagogickým ústavom.

Účastníkom počas vzdelávania budú poskytnuté všetky relevantné informácie týkajúce sa štátnej jazykovej skúšky z rómskeho jazyka – miesto konania, termíny, spôsob prihlasovania, podmienky, priebeh realizácie štátnej jazykovej skúšky a pod. Predpokladaný termín realizácie štátnej jazykovej skúšky z rómskeho jazyka, ktorá bude pozostávať z písomnej a ústnej časti, je **máj 2022**.

**HLAVNÉ CIELE VDELÁVANIA**

* Osvojiť si rozsah vedomostí, ktoré zodpovedajú úrovni C1 referenčného rámca pre jazyky.
* Osvojiť si slovnú zásobu v rómskom jazyku (približne 4 000 lexikálnych jednotiek).
* Osvojiť si vedomostí z rómskych reálií a rómskej literatúry.
* Vedieť používať rómsky jazyk a aplikovať získané vedomosti z rómskych reálií a rómskej literatúry v písomnej a ústnej podobe.
* Vedieť čítať s porozumením a aktívne počúvať odborné náročné texty v rómskom jazyku a správne reagovať na otázky vzťahujúce sa k ním, zreprodukovať text, vystihnúť hlavnú myšlienku prečítaného a/alebo počúvaného textu a vyjadriť k nej svoj vlastný názor.
* Viesť samostatne monológ na odborne náročnú tému.
* Vedieť sa aktívne zapájať do diskusie – pýtať sa a odpovedať na otázky, vyjadriť svoj názor a argumentačne ho zdôvodniť.

**PRAKTICKÉ INFORMÁCIE A KONTAKT**

* V prípade záujmu prosíme vyplňte, podpíšte a pošlite naskenovaný:

- prihlasovací formulár + súhlas dotknutej osoby k spracúvaniu osobných údajov,

- esej na ľubovoľnú tému v rómskom jazyku v rozsahu min. 2 strán, v ktorej uchádzač preukáže požadované jazykové kompetencie zodpovedajúce úrovni B1 referenčného rámca pre jazyky – **mierne pokročilú úroveň** na adresu jozef.facuna@statpedu.sk

najneskôr do **23. 08. 2021** (vrátane).

* Uchádzačov budeme informovať emailom o prijatí/neprijatí na vzdelávanie do **13. 09. 2021.**

*Tešíme sa na Vašu účasť.*

PhDr. Jozef Facuna, PhD., manažér projektu